钦定古今图书集成/明伦汇编/官常典/第083卷 > 乐安王劢
## 钦定古今图书集成/明伦汇编/官常典/第083卷 > 乐安王劢

按《北齐书清河王传》：清河昭武王岳子劢，字敬德，夙
智早成，为显祖所爱。年七岁，遣侍皇太子。后除青州
刺史。拜日，显祖戒之曰：“叔父前牧青州，甚有遗惠，故
遣汝慰彼黎庶，宜好用心，无坠声绩。”劢流涕对曰：“‘臣
以蒙幼，滥叨拔擢，虽竭庸短，惧忝先政’。帝曰：‘汝既能
有此言，吾不虑也’。”寻追授武卫将军、领军祠部尚书、
开府仪同三司。以清河地在畿内，改封乐安王。转侍
中、尚书右仆射，出为朔州行台仆射。后主晋州败，太
后从玉门道还京师，敕劢统领兵马，侍卫太后。时佞
幸阍寺犹行暴虐，民间鸡猪，悉放鹰犬搏噬取之。劢
收仪同三司苟子溢徇军，欲行大戮。太后有令，然后
释之。刘文殊窃谓劢曰：“子溢之徒，言成祸福，何容如
此，岂不虑后生毁谤耶！”劢攘袂语文殊曰：“自献武皇
帝以来，抚养士卒，委政亲贤，用武行师，未有折衄。今
西寇已次并州，达官多悉委叛，正坐此辈专政弄权，
所以内外离心，衣冠解体。若得今日斩此辈，明日及
诛，亦无所恨。王国家姻娅，须同疾恶，反为此言，岂所
望乎！”太后还至邺，周军续至，人皆恟惧，无有𩰚心，朝
士出降，昼夜相属。劢因奏后主曰：“今所翻叛，多是贵
人，至于卒伍，犹未离贰。请追五品已上家属，置之三
台。”因胁之曰：“若战不捷，即退焚台。此曹顾惜妻子，必
当死战。且王师频北，贼徒轻我。今背城一决，理必破
之。此亦计之上者。”后主卒不能用。齐亡入周，依例授
开府。隋朝历扬、楚、光、洮四州刺史。开皇中卒。

按《北史》本传：“劢字敬德，幼聪敏，美风仪，以仁孝闻。七
岁袭爵清河王，十四为青州刺史，历祠部尚书，开府
仪同三司，改封安乐侯。性刚直，有才干。斛律光雅敬
之，每征伐则引为副，迁侍中尚书右仆射。及后主为
周师所败，劢奉太后归邺。时宦官放纵，仪同苟子溢
尤幸劢，将斩以徇，太后救之，乃得释。刘文殊窃谓劢曰：“子溢之徒，言成祸福，何得如此？”劢攘袂曰：“今西军
日侵，朝贵多叛，正由此辈弄权。若今日杀之，明日就
诛，无恨。”文殊甚愧之。劢劝后主五品已下家累，悉置
三台上，胁之曰：“若战不捷，则烧之，此辈必死战，乃可
捷也。”后主不从，遂弃邺东迁。劢恒后殿，为周军所得。
武帝与语，大悦，因问齐亡所由，劢发言流涕，悲不自
胜。帝为改容，授开府仪同三司。隋文帝为丞相，谓曰：
“齐亡由任邪佞，公父子忠良，闻于邻境，宜善自爱。”劢
拜谢曰：“劢，亡齐末属，不能扶危定倾。既蒙获宥，已多
优幸，况滥叨名级，致速官谤。”帝甚器之。再迁楚州刺
史。城北有伍子胥庙，其俗敬鬼，祈者必以牛酒，至破
产业。劢叹曰：“子胥贤者，岂宜损百姓乎？”告谕所部，自
是遂止，百姓赖之。开皇七年，转光州刺史，上表曰：“陈
氏数年以来，荒悖滋甚。天厌乱德，祅实人兴。或空里
时有大声，或行路共传鬼怪，或刳人肝以祠天狗，或
自舍身以厌祅讹。人神怨愤，怪异荐发。臣以庸才，猥
蒙朝寄，频历藩守。与其邻接，密迩仇雠。知其动静，天
讨有罪，此即其时。若戎车雷动，戈船电迈，臣虽驽怯，
请效鹰犬。”并上《平陈五策》。帝嘉之，答以优诏。及大举
伐陈，以劢为行军总管，从宜阳公王世积下陈江州。
以功拜上开府，赐物三千段。时陇右诸羌，数为寇乱，
朝廷以劢有威名，拜洮州刺史。下车大崇威惠，人夷
悦附，豪猾屏迹，路不拾遗，以善政称。后吐谷浑来寇，
劢时遇疾，不能拒战，贼遂大掠而去。宪司奏劢亡户
口，坐免，卒于家。大唐褒显前代名臣，追赠都督泗州
诸军事、定州刺史。子士廉最知名。